उदयपुर. सरकारी स्कूलों का समय आधा घंटा बढ़ाते ही जहां प्रदेश के टीचर्स विरोध में उतर आए थे, वहीं दूसरी ओर कुछ टीचर ऐसे भी हैं जो बच्चों की भविष्य के लिए छुट्टियों में भी स्कूल चलाते हैं।
राजकीय माध्यमिक विद्यालय गोरेला, उमा विद्यालय भैंसड़ा खुर्द और माध्यमिक विद्यालय तीतरड़ी जैसे कुछ स्कूल में बोर्ड क्लास के बच्चों का कोर्स पूरा करवाने और रिविजन के लिए दीपावली की छुट्टियां हो या शीतकालीन अवकाश, एक्सट्रा क्लास लगती है।
इतना ही नहीं हर संडे को भी यहां टीचर नियमित क्लास लेते हैं। ये पहल शिक्षा विभाग के अधिकारियों के आदेश या निर्देश पर नहीं है, बल्कि स्कूल और गांव के संयुक्त प्रयास से संभव हो रही है। 23 दिसम्बर को अर्द्धवार्षिक परीक्षाएं पूरी होने के बाद स्कूलों में 24 दिसम्बर से 10 जनवरी तक अवकाश है। इस दौरान जहां स्कूलों पर ताले लगे हैं और शिक्षक छुट्टियां पर हैं। वहां ये स्कूल सुबह 9 से 11 बजे तक नियमित संचालित हो रहे हैं।
यहां दो साल से एक्स्ट्रा क्लासेज, रिजल्ट 92% से ऊपर
यहां पिछले दो साल से अवकाश के दिनों में भी क्लासेज का सिलसिला नियमित रूप से जारी है। संस्था प्रधान यशवंत कुमार शर्मा बताते हैं कि शुरुआत में हर स्टूडेंट के घर जाकर अभिभावकों को छुट्टियों में क्लास का उद्देश्य समझाते हुए सहमति ली थी। आज पूरा गांव हमारे साथ है। शिक्षक भुवनेश दशोरा, श्यामसुंदर चौबीसा और किशन कुमार दलाल समर्पण भाव से कक्षा 10 और 8 के बच्चों को सुबह 9 से 11 बजे तक पढ़ाने आते हैं। गत वर्ष स्कूल का रिजल्ट 92.83% रहा। जिसे और सुधारने का प्रयास है। यहां हर रविवार को क्लास लगती हैं।
इसी गांव का हूं, ये तो मेरा फर्ज है : शिक्षक
राजकीय उमावि भैंसड़ा खुर्द
यहां सुबह 11 से 2 बजे कक्षा 8 व 10वीं को गणित के शिक्षक दीपक कुमार मंत्री पढ़ाने आते हैं। इस स्कूल की ही एक छात्रा 10वीं में सर्वश्रेष्ठ अंक लाने पर वर्ष 2013 में गार्गी पुरस्कार जीत चुकी है। मंत्री स्कूल में दीपावली, शीतकालीन या फिर कई बार लगातार पड़ने वाले अवकाश में भी पढ़ाते हैं। उनका कहना है कि मैं इसी गांव का हूं और मेरा उद्देश्य गांव के भविष्य को सुधार करना है।
राेज स्कूल के बाद लेते हैं एक्सट्रा क्लास- माध्यमिक विद्यालय तीतरड़ी
यहां शिक्षक देवेन्द्र मेनारिया 23 दिसम्बर को अर्द्धवार्षिक परीक्षा बाद नियमित बच्चों को पढ़ा रहे हैं। ये शिक्षक स्कूल के दिनों में प्रतिदिन एक्स्ट्रा क्लास भी लेते हैं।
hin_Deva hin_Deva hin_Deva bho_Deva hin_Deva hin_Deva awa_Deva hin_Deva hin_Deva hin_Deva